open-index/open-wikipedia-markdown huggingface dataset:
Elijah Adebayo

**Elijah Anuoluwapo Oluwaferanmi Oluwatomi Oluwalana Ayomikulehin Adebayo** (s. 7. tammikuuta 1998 Lontoo) on englantilainen jalkapalloilija. Hän edustaa Englannin ykkösliigassa pelaavaa Luton Townia. Pelipaikaltaan hän on hyökkääjä.

## Ura

### Fulham
Pohjois-Lontoossa kasvanut Adebayo liittyi Fulhamin junioriakatemiaan vuonna 2006. 

Syksyllä 2016 Adebayo siirtyi Fulhamista lainasopimuksella Southern Leaguen Slough Towniin. Hän pelasi seurassa yhteensä 11 ottelua ja teki kuusi maalia. Kevätkauden 2017 hän pelasi lainalla Bognor Regis Townissa, jossa hän pelasi kuusi ottelua ja teki viisi maalia.

Adebayo lainattiin tammikuussa 2018 Englannin kakkosliigan Cheltenham Towniin. Ensimmäistä kertaa ammattilaistasolla hän pelasi 13. tammikuuta 2018 kakkosliigan ottelussa Accrington Stanleya vastaan. Vuosina 2018–2019 hän pelasi lainalla myös Englannin kakkosliigan Swindon Townissa ja Stevenagessa. Adebayon sopimus Fulhamissa ulottui kesään 2019 asti ja toukokuussa 2019 Fulham ilmoitti, ettei Adebayo jatka seurassa enää kaudella 2019–2020.

### Walsall
Kesällä 2019 Adebayo siirtyi kakkosliigaseura Walsalliin. Ensimmäisellä kaudellaan Walsallissa Adebayo pelasi 30 sarjaottelua, joissa hän teki kahdeksan maalia ja antoi yhden maalisyötön. Kaudella 2020–2021 Adebayo pelasi Walsallissa 25 sarjaottelua, joissa hän teki kymmenen maalia ja antoi yhden maalisyötön.

### Luton Town
Adebayo siirtyi 1. helmikuuta 2021 Walsallista kahta sarjatasoa ylemmäs mestaruussarjaseura Luton Towniin. Ensimmäisen maalinsa Lutonin pelaajana hän teki 23. helmikuuta 2021 Mestaruussarjan ottelussa Millwallia vastaan. Seuraavalla kaudella Adebayo pelasi Lutonissa 40 sarjaottelua, joissa hän teki 16 maalia ja antoi neljä maalisyöttöä.

Kaudella 2022–2023 Adebayo pelasi Lutonissa 42 sarjaottelua ja teki niissä seitsemän maalia Lutonin noustessa ensimmäistä kertaa seurahistoriassaan Valioliigaan nousukarsintojen kautta. Nousukarsintojen loppuottelussa Coventry Cityä vastaan Adebayo pelasi 105 minuuttia ja antoi maalisyötön Jordan Clarkin tekemään ottelun avausmaaliin. Heinäkuussa 2023 Adebayo allekirjoitti jatkosopimuksen Lutonin kanssa.

Ensimmäisen valioliigamaalinsa Adebayo teki 3. lokakuuta 2023 Burnleyä vastaan. 30. tammikuuta 2024 Adebayo teki ammattilaisuransa ensimmäisen hattutempun valioliigaottelussa Brighton & Hove Albionia vastaan. Hänestä tuli samalla Lutonin seurahistorian ensimmäinen Valioliigassa hattutempun tehnyt pelaaja. Hän pelasi Lutonin putoamiseen päättyneen kauden aikana 27 valioliigaottelua, joista avauskokoonpanossa 16, ja teki kymmenen maalia. Kaudella 2024–2025 hän teki mestaruussarjassa 39 ottelussa viisi maalia.

## Muuta
Adebayon vanhemmat ovat kotoisin Nigeriasta ja hän on etniseltä taustaltaan joruba.

## Lähteet
Meråkerin kirkko

**Meråkerin kirkko** () on Meråkerin kunnassa Trøndelagin läänissä Norjassa sijaitseva puinen pitkäkirkko vuodelta 1793.
## Lähteet

## Aiheesta muualla
Midtbygda

**Midtbygda** on taajama Meråkerin kunnassa Trøndelagin läänissä Norjassa ja kuntansa hallinnollinen keskus. Taajaman pinta-ala on 1,4 neliökilometriä ja asukasluku 1&nbsp;022 vuonna 2023.
## Lähteet
Vestas Sailrocket 2

**Vestas Sailrocket 2** oli vuonna 2024 purjealusten nopeusennätysten haltija 500:lla ja 1&nbsp;852 metrillä. Australialaisen Paul Larsenin suunnittelema ja kipparoima vene rikkoi vuonna 2012 molempien matkojen maailmanennätykset. 500 metrin matkalla sen keskinopeus oli 65,45 solmua () ja meripeninkulman matkalla 55,32 solmua (). Lyhyemmällä matkalla se riisti ennätyksen leijalautailija Rob Douglasilta ja merimailin matkalla Alain Thebault'n L'Hydroptèreltä.

## Lähteet
Esa Rannila

**Esa Kalevi Rannila** (s. 19. joulukuuta 1954 Vimpeli) on suomalainen yrittäjä ja yritysjohtaja, joka on saanut teollisuusneuvoksen arvonimen.

Esa Rannila syntyi toimitusjohtaja Paavo Rannilan ja Marjatta Mäkisen perheeseen. Hän kävi keskikoulun Vimpelin yhteiskoulussa. Rannila oli Paavo Rannila Oy:n, sittemmin Paavo Rannila Steel Oy, osakas 1976–1991, myyntijohtaja 1976–1983 ja markkinointijohtaja 1983–1991 ja toimi yhtiön hallituksen jäsenenä ja puheenjohtajana, sekä Rannila Air Oy:n, vuodesta 1992 E & K Rannila Oy, markkinointijohtaja 1991–1992 ja yhtiön hallituksen jäsen ja puheenjohtaja.Rannila on toiminut myös useiden muiden yhtiöiden osakkaana ja johtoelimissä, kuten K & E Rannila Oy, Rumtec Oy, Rumtec Holding Oy, Ratiocinor Oy, Tikli Group Oy, Harmada Invest Oy ja Vinhalli Oy. Teollisuusneuvoksen arvonimen hän sai 2008.
 
## Lähteet
Meråkerin rata

**Meråkerin rata** () on Norjan rataverkkoon kuuluva rautatie, joka kulkee Hellistä Storlieniin Ruotsin rajalle. Rataosan pituus on 102 kilometriä ja se avattiin vuonna 1881.

Hell railway.jpg|Ratakiskoja Hellissä.
Jernbaneulykken på Merakerbanen 1898 O-I-3453 01 1.jpg|Onnettomuus vuonna 1898.

## Lähteet

## Aiheesta muualla

* Jernbanedirektoratet
Maaria Oikarinen

**Maaria Batsheva Oikarinen** (s. 1972 Kemi) on suomalainen taidemaalari ja kirjailija. Hän on tuonut esiin sairastamaansa kaksisuuntaista mielialahäiriötä. Arktinen Banaani julkaisi vuonna 2017 hänen omakohtaisiin kokemuksiinsa perustuvan romaanin *Lucian silmät*, jonka *Helsingin Sanomat* nosti esikoiskirjapalkintonsa ehdokkaaksi.

Kemissä syntynyt Oikarinen kävi Savonlinnan Taidelukion ja opiskeli sitten Helsingin yliopiston piirustuslaitoksella 1992–1994 ja Taidekoulu Maassa Helsingissä 1994–1998. Hän on opiskellut myös muun muassa heprean kieltä Suomessa ja Israelissa. Hän on pitänyt kymmenkunta yksityisnäyttelyä Suomessa ja osallistunut yhteisnäyttelyihin myös ulkomailla.

## Lähteet

## Aiheesta muualla
*Kaksisuuntainen Maaria, Ylen Perjantai-dokkari vuodelta 2018. Video 10 min, Yle Areena.
*''Hekuma'', Maaria Oikarisen blogi.
Carl Bernhard Wadström

**Carl Bernhard Wadström** (1746–1799) oli ruotsalainen insinööri, mineralogi ja orjuuden vastustaja. Hän sai vaikutteita Emanuel Swedenborgin ajattelusta ja matkusti 1780-luvun lopulla läntiseen Afrikkaan perustamaan ihanneyhteisöä. Ruotsalais-brittiläisenä yhteistyönä toteutettu hanke kariutui, kun ranskalaiset tuhosivat siirtokunnan vuonna 1794. Wadström asui 1790-luvulla Yhdistyneessä kuningaskunnassa ja Pariisissa, missä hän puhui Afrikassa todistamansa orjakaupan perusteella orjuuden lakkauttamisen puolesta.

Carl Fredric von Breda - Double portrait - Google Art Project.jpg|Wadström ja prinssi Peter Panah (Carl Fredric von Breda, 1789)

## Lähteet

## Aiheesta muualla
Arne Hegerfors

**Arne Hegerfors** (4. heinäkuuta 1942 Göteborg – 29. tammikuuta 2024) oli ruotsalainen urheilutoimittaja ja televisiojuontaja. Hän aloitti uransa Sveriges Radiossa 1960-luvulla ja tuli tunnetuksi muun muassa urheiluselostajana Anders Parmströmin kanssa sekä *Kryzz*-viihdeohjelman juontajana. Hegerfors siirtyi vuonna 1997 Canal+:lle, jossa hän jatkoi selostamista Parmströmin kanssa sekä juonsi *Hegerfors lördag* -ohjelmaa. Vuonna 1992 Hegerfors sai Stora journalistpriset -palkinnon.

Hegerforsin veli on pilapiirtäjä Sture Hegerfors.
## Lähteet

## Aiheesta muualla
Juha Mäkelä

**Juha Mäkelä** -nimisiä henkilöitä ovat:

* Juha Mäkelä (s. 1944), näyttelijä
* Juha Mäkelä, "Jussi Mäkelä" (s. 1956), elokuvaneuvos, The Walt Disney Company Nordicin toimitusjohtaja
* Juha Mäkelä (s. 1971), korkeimman oikeuden oikeusneuvos.
Timo Lehtonen

**Timo Martti Johannes Lehtonen** (s. 14. huhtikuuta 1962) on jyväskyläläinen kunnallispoliitikko, kirjailija ja entinen huumepoliisi. Lehtonen on Jyväskylän kaupunginvaltuutettu. Hän edustaa Perussuomalaisia. Lehtonen sai kustannussopimuksen Readme.fi-kustantamolta. Hänen kirjansa *Huumepoliisin matkassa - Vanhamyrkky* ilmestyi keväällä 2024. Toinen kirja *Huumepoliisin matkassa 2 - lisää myrkkyä* julkaistiin lokakuussa 2024. Kolmas kirja *Varjomaailma* ilmestyi lokakuussa 2025. 

Lehtonen tekee päihdevalistustyötä, ja hän kiertää eri oppilaitoksissa puhumassa päihteistä. Hän on itse raitistunut. Lehtonen on vuosina 2022 ja 2023 osallistunut Henry Aflechtin järjestämiin tempauksiin, joissa jaettiin rahaa vähäosaisille.

## Vaalimenestys

## Teokset
* *Huumepoliisin matkassa - Vanhamyrkky*. Readme.fi 2024 
* *Huumepoliisin matkassa 2 Lisää myrkkyä*, Readme.fi 2024  (ilmestyy noin 21.10.2024

## Lähteet
* 
* 
* 
* 
* 

### Viitteet
Loheskatten

**Loheskatten** on Tukholman Lilla Nygatan 5:ssä sijaitsevan talon kellarin lattian alta vuonna 1937 löydetty Ruotsin historian suurin hopea-aarre. Se koostuu 84 astiasta ja muusta esineestä sekä 18 217 kolikosta, jotka kätkettiin todennäköisesti vuonna 1743. Aarre painaa yhteensä yli 200 kiloa.

Loheskatten 1937a.jpg|Aarretta kaivetaan esiin vuonna 1937.

## Lähteet

## Aiheesta muualla
Mikkelin Seurahuone

**Mikkelin Seurahuone** oli Mikkelissä vuosina 1847–1939 toiminut hotelli ja ravintola. Samanniminen hotelli avattiin Hallituskatu 9:n uuteen E-liikkeen taloon vuonna 1963. Alkuperäinen Seurahuone toimi valkoisen armeijan päämajana sisällissodan loppuvaiheissa vuonna 1918 ja tuhoutui talvisodassa..

## Historiaa
### Alkuperäinen Seurahuone 1847–1939
P. C. Billing oli ruotsalainen kondiittori, joka asettui kaupunginoikeudet saaneeseen Mikkeliin ja perusti hotellin vuonna 1847. Se sai nimekseen Seurahuone, jolla nimellä toimivat monet hotellit muissakin Suomen kaupungeissa. Sitä kuitenkin kutsuttiin perustajansa Petter Carl Billingin mukaan usein Pillingiksi, mistä sai nimensä myöhemmin (vuodesta 1954) Säästöpankin talossa toiminut hotelli Mikkelin Pillinki.

Seurahuoneesta muodostui pian Mikkelin porvariston tärkeä huvittelupaikka, jossa oli ravintolan lisäksi teatterihuone ja tanssisali.

Mikkelin vuotuisten markkinoiden aikaan Seurahuone oli toiminnan keskipiste. Hotellin kukoistuskautta kesti vuoteen 1893 asti, jolloin valmistul uusi teatteritalo ja juhlahuoneisto. Seurahuone muutettin 1904 asuin- ja liikehuoneistoksi.

Mikkelin rautatieasemaa vastapäätä sijainnut Seurahuone toimi sisällissodan aikana runsaan kuukauden verran Päämajan majoituspaikkana ja toimitiloina. Talvisodan aikana Seurahuone toimi Päämajan henkilökunnan ravintolana. Ylipäällikkö, marsalkka Mannerheim asui siellä huoneessa numero 7.

Seurahuone tuhoutui maaliskuun alun 1940 pommituksissa. Ylipäällikön ja korkeimpien upseerien majoitus- ja ruokailupaikaksi tuli sen jälkeen hotelli Kaleva ja Mikkelin Klubi vastavalmistuneessa osuuskauppa Suur-Savon talossa.

### Uusi Seurahuone 1963–1982

Syksyllä 1963 E-liikkeeseen kuulunut Osuusliike Savonseutu avasi uuden 32 huoneen Mikkelin Seurahuoneen Hallituskatu 9:ään valmistuneeseen moderniin liiketaloon, johon sijoittui myös tavaratalo Centrum. Hotelli sijaitsi rakennuksen 3.–5. kerroksessa ja 400-paikkainen suurravintola toisessa kerroksessa.. 

Vuonna 1982 Mikkelin Seurahuoneen tilalle valmistui osuusliike Savonseudun uusi Cumulus, joka 115 huoneellaan kasvatti Mikkelin keskustan hotellihuonemäärää 70 prosentilla. Cumuluksen tanssiravintola jatkoi nimellä Seurahuone.

## Lähteet
Visapallonheitto

**Visapallonheitto** oli Suomessa 1900-luvun ensimmäisellä vuosikymmenellä harrastettu urheilulaji. Tavoitteena siinä oli heittää visakoivusta tehty halkaisijaltaan seitsemän senttimetrin kokoinen ja 150 grammaa painava pallo mahdollisimman kauas. Pituusheiton suoritustapa oli samanlainen kuin kivenheitossa. Kilpailumuodon esikuvana oli muualla maailmassa harrastettu krikettipallon heitto. Visapallonheittoa alettiin Suomessa harrastaa 1903, mutta toiminta lakkasi melko pian heittojen aiheuttamien lihasrevähtymien, kyynärpäävammojen ja muiden vaivojen vuoksi.

Heittosuoritukseen valmistavan nopean juoksun eli vauhtimatkan pituus sai olla rajaton. Pisimmät heitot Suomessa olivat sadan metrin luokkaa.Viipurissa 1903 pidetyssä kilpailussa tamperelainen I. Karlsson heitti tuloksen 132,47&nbsp;metriä. Samana vuonna tamperelaisen Voimistelu- ja urheiluseura Yrityksen syyskilpailuissa viisiottelun voittajan visapallonheiton tulos oli 119&nbsp;metriä. Toisaalta on huomattava, että kyseessä on kahden heiton yhteistulos, sillä puupalloa heitettiin kummallakin kädellä. Joissakin urheilutapahtumissa oli sekä miesten että naisten kilpailu.

## Lähteet
Vergépaperi

**Vergépaperi** ( < *vergé*, juovikas) on paperilaatu, jossa näkyy yhdensuuntaisia juovia valoa vasten katsottaessa. Juovat on toteutettu vesileimatekniikalla paperia käsin tai koneella valmistettaessa. Tällaista paperia käytetään kirjoitus-, paino- tai savukepaperina.

## Lähteet
Starlab

**Starlab** on Voyager Space ja Airbus-yhtiöiden yhteinen hanke avaruusaseman rakentamiseksi. Hankkeen tavoitteena on asema, jonka asutettava tilavuus on puolet Kansainvälisen avaruusaseman paineistetusta tilasta. Asemaa suunnitellaan laukaistavaksi avaruuteen aikaisintaan vuonna 2028. Laukaisuun käytetään SpaceX Starship -alusta.

Voyager Spacen tytäryhtiö Nanoracks ilmoitti hankkeesta vuonna 2021.
Airbus liittyi hankkeeseen tammikuussa 2023 ja korvasi Lockheed Martinin. 
Lokakuussa 2023 Northrop Grumman ilmoitti liittyvänsä hankkeeseen ja lopettavansa oman projektinsa.

Starlab on yksi kolmesta avaruusasemahankkeesta, joka sai Nasalta rahoitusta vuonna 2021. Kaksi muuta olivat Blue Originin ja Northrop Grummanin johtamia projekteja.

## Lähteet
Rannila

**Rannila** on suomalainen sukunimi, joka on muun muassa seuraavilla henkilöillä:

*Esa Rannila (s. 1954), yrittäjä ja yritysjohtaja, teollisuusneuvos
*Jonas Rannila (s. 1989), kapellimestari ja kuoronjohtaja
Svalskullan tuulivoimapuisto

**Svalskullan tuulivoimapuisto** on Pohjanmaalla Närpiön Pielahden (Pjelax) Svalskullassa sijaitseva tuulivoimapuisto, jossa toimii 5 tuulivoimalaitosta. Niiden kokonaiskapasiteetti on 15 megawattia ja vuosituotanto on noin 50 gigawattituntia. Tuulivoimapuiston on rakentanut VindIn Ab/Oy ja sen omistaa Vindln Svalskulla Ab/Oy, jotka ovat ruotsalaisen VindIn AB:n tytäryhtiö.

## Yleistä
Tuulivoimapuisto sijaitsee merenrannikon läheisyydessä Närpiön kaupungin eteläosissa noin neljä kilometriä Pielahdesta etelään Karijoen kuntarajan lähellä. Tuulipuiston pituus on 1,4 kilometriä, leveys 800 metriä, ja kaikki voimalaitokset sisällensä sulkevan alueen pinta-ala on 70 hehtaaria. Voimalat sijaitsevat 15–30 metrin korkeudella mpy.

Tuulivoimalaitokset ovat tanskalaisen Vestaksen valmistamaa V112-mallia, jonka tuuliturbiinin halkaisija 112 metriä ja jonka kapasiteetti on 3,0 megawattia.

Tuulipuistosta on tieyhteys, joka haarautuu valtatieltä 8. Voimaloiden tuottama sähkö johdetaan 20 kilovoltin jännitteellä alueen länsipuolella sijaitsevalle sähköasemalle. Sieltä tuotettu sähkö johdetaan 110 kilovoltin siirtolinjaa myöten, joka seuraa aikaisemmin rakennettua Kristiinankaupunkiin johtavaa siirtolinjaa pitkin. Tuotettu sähkö johdetaan siellä kantaverkkoon.

## Historiaa
Ruotsalaisen Vindin AB perustama suomalaisen tytäryhtiön VindIn Ab/Oy suunnitelmissa oli rakentaa kuusi tuulivoimalaa Svalskullan alueelle. Koska voimalaoita oli alle kymmenen, ei yhtiön tarvinnut käyttää YVA-menettelyä hankkeensa selvityksessä, vaan sen suunnitelmat käsiteltiin ja hyväksyttiin Närpiön kaupungissa. Yhtiö sai rakennusluvan lokakuussa 2013 ja tuulivoimapuisto valmistui lokakuussa 2014. Tuulipuiston omistaa Vindln Svalskulla Ab/Oy, joka on viime kädessä VindIn AB:n tytäryhtiö.

Tuulivoimapuiston melumittaukset toteutettiin pari vuotta sen käynnistymisen jälkeen. Ne suorittivat Finnish Consulting Group Oy keväällä 2016 . Mittausten mukaan mitatut melutasot alittivat ennakkolaskelmat ja olivat sallittujen arvojen rajoissa lähimmän asunnon luona, joka sijaitsi 1,1 kilometrin etäisyydellä voimaloista.

## Katso myös
* Luettelo Suomen tuulivoimaloista

## Lähteet
Turan

**Turan** (vanh. suom. *Turaani*) on historiallinen alue Keski-Aasiassa. Alueen nimitys on persialaista perää ja sen historia on vahvasti liittynyt persialaisten ja turkkilaisten kansojen kulttuuripiiriin.

Turanin mukaan on nimetty pseudotieteellinen näkemys turanismi, jonka mukaan uralilaiset, mongolilaiset, tunguusilaiset ja turkkilaiset kansat olisivat samaa sukua yhteisen esi-isäkansan turaanien kanssa. Näkemys on syntynyt vanhentuneesta kielitieteen käsityksestä, jossa turaanilaiset kielet nähtiin kielikuntana.

## Lähteet
Jarkko Ruohola

**Jarkko Ruohola** (s. 26. huhtikuuta 1963 Luvia) on suomalainen asianajaja. Hän toimi Suomen Asianajajaliiton puheenjohtajana vuosina 2016–2020.

Ruohola on koulutukseltaan kauppatieteiden maisteri, ja hän opiskeli Turun yliopistossa oikeustiedettä ja laskentaekonomin opintoja. Hänellä on myös varatuomarin arvo.

Ruohola on työurallaan erikoistunut yrityskauppoihin ja -järjestelyihin. Hän on toiminut lakimiehenä Procopé & Hornborg Asianajotoimistossa vuosina 1991–1993, osakkaana Asianajotoimisto Lindberg & Ruoholassa vuosina 1993–1998 ja osakkaana Asianajotoimisto Lukander Ruohola HTO:ssa vuodesta 1998 lähtien. Hän on myös toiminut useissa luottamustehtävissä, kuten Turun Asianajajayhdistyksen puheenjohtajana vuosina 2011–2013 ja Suomen Asianajajaliiton varapuheenjohtajana vuosina 2013–2016.

Asianajajaliiton puheenjohtajana Ruohola korosti sovittelun merkitystä oikeusprosessien lyhentämisessä ja halventamisessa. Hänen mukaansa sovittelua tulisi lisätä, se tulisi siirtää tuomioistuinten ulkopuolelle, sitä tulisi opettaa yliopistoissa enemmän ja valtion maksama oikeusapu sekä oikeusturvavakuutukset tulisi ulottaa oikeudelliseen neuvontaan ja sovitteluun. Hän myös vaati turvapaikanhakijoiden oikeusturvan parantamista.

## Lähteet
Kárpáti Igaz Szó

**Kárpáti Igaz Szó** (”Karpatian totuus”) on Ukrainan Taka-Karpatian alueen keskuksessa Užhorodissa ilmestyvä unkarinkielinen sanomalehti.

Lehti pitää edeltäjänään vuonna 1919 perustettua Taka-Karpatian ensimmäistä kommunistilehteä *Munkás újság* (”Työväen lehti”). Se ilmestyi kerran viikossa vuoteen 1938 saakka. Lehti perustettiin uudelleen toukokuussa 1945 ja se sai saman vuoden joulukuussa nimen *Kárpáti Igaz Szó*. Se oli ukrainankielisen *[[Zakarpatska pravda]]n* unkarinkielinen käännösversio vuoteen 1965, jolloin lehti sai oman toimituksen. Se itsenäistyi kokonaan vuonna 1967.

*Kárpáti Igaz Szó* oli neuvostoaikana Ukrainan kommunistipuolueen Taka-Karpatian aluekomitean ja Užhorodin kaupunkikomitean sekä alue- ja kaupunkineuvostojen äänenkannattaja. Viidesti viikossa ilmestyneen lehden painosmäärä oli 1970-luvun puolivälissä 36&nbsp;000 kappaletta.

Neuvostoliiton hajoamisen jälkeen lehteä rahoittivat aluehallitus ja Taka-Karpatian unkarilainen kulttuuriseura. Siitä taisteltiin vuonna 2005, jolloin toimitus jakautui ja samalla nimellä ilmestyi kaksi lehteä. Sen jälkeen puolet julkaisuyhtiöstä on kuulunut toimitukselle ja toisen puoliskon omistaa Ukrainan unkarilaisten demokraattinen liitto. Vuoteen 2019 saakka lehti ilmestyi kolmesti ja sen jälkeen jakeluvaikeuksien takia kahdesti viikossa. Levikki oli 9&nbsp;900 kappaletta vuonna 2019. Lukijat asuvat etupäässä Taka-Karpatian unkarinkielisellä maaseudulla.

*Kárpáti Igaz Szó* ilmestyy nykyään kerran viikossa 20-sivuisena värillisenä tabloidina. Vuodesta 2019 lähtien se on julkaissut aineistojaan Internetissä myös ukrainan kielellä.

## Lähteet

## Aiheesta muualla
* Lehden sivusto
Helmitapakulo

**Helmitapakulo** (*Acropternis orthonyx*) on tapakuloihin kuuluva lintulaji. Lajia tavataan Etelä-Amerikassa.

## Koko ja ulkonäkö
Helmitapakulo kasvaa 21–23 cm pitkäksi. Sukupuolet muistuttavat toisiaan ulkonäöltään. Linnun otsa, naama, kurkku ja rinta ovat punaruskeat. Helmitapakulon päälaki, selkä, siivet ja vatsa ovat mustat tai hyvin tumman ruskeat. Niissä on runsaasti valkoisia täpliä. Lajin perä on punaruskea. Alalajeista *A. o. infuscatus* on väriltään tummempi.

## Levinneisyys ja elintavat
Helmitapakulon levinneisyysalue ulottuu Venezuelasta Perun pohjoisosiin. Lajin elinympäristöä ovat kosteiden metsien tiheiköt. Helmitapakulo liikkuu usein yksin tai pareittain.

## Lähteet
Hanna Räihä-Mäntyharju

**Hanna Räihä-Mäntyharju** (s. 9. joulukuuta 1969) on suomalainen asianajaja. Hän on toiminut Suomen Asianajajaliiton puheenjohtajana vuosina 2020–2024.

Räihä-Mäntyharju valmistui oikeustieteen kandidaatiksi Helsingin yliopistosta vuonna 1995, ja hänellä on myös varatuomarin arvo. Asianajajana hänen erikoistumisalueitaan ovat perhe- ja perintöoikeus, sopimusoikeus sekä sovittelu, välimiesmenettelyt ja oikeudenkäynnit. Hän on toiminut asianajajana Kajaanissa, Helsingissä ja Tampereelle ja on ollut tamperelaisen Asianajotoimisto Tempo Oy:n osakas vuodesta 2014 lähtien. Räihä-Mäntyharju on toiminut useissa luottamustehtävissä Asianajajaliitossa, kuten menettelytapavaliokunnan jäsenenä 2004–2008, oikeuspoliittisen valiokunnan jäsenenä 2005–2007, hallituksen jäsenenä 2010–2013, eettisen valiokunnan jäsenenä 2007–2016, asianajajatutkintolautakunnan jäsenenä 2014–2016, Hämeen paikallisosaston puheenjohtajana 2015–2017 ja Asianajajaliiton varapuheenjohtajana 2016–2020.

## Lähteet
In medias res

**In medias res** (”tapahtumien keskelle”) on latinankielinen lausahdus, joka tarkoittaa menemistä suoraan asiaan. Käsite on peräisin Horatiuksen *Runotaiteesta*. Hän viittaa sillä Homeroksen *[[Ilias|Iliaaseen]]*, joka alkaa taistelukohtauksella. Vastakohtana on ab ovo (”munasta”), jossa lähdetään liikkelle tapahtumasarjan alkupisteestä.
## Lähteet
Pärmäkirje

**Pärmäkirje** oli keskiajalla ja uuden ajan alussa käytetty pergamentille kirjoitettu asiakirjatyyppi, jolle annettiin täysi pätevyys kiinnittämällä siihen riippuva sinetti. Se oli aikakaudellaan arvokkain asiakirjalaji ja sellaisia laadittiin vain edustustarkoituksiin. Pärmäkirjeiden laadinta väheni paperin käytön yleistyessä.

## Lähteet

## Aiheesta muualla
*Pärmä Suomen etymologisessa sanakirjassa
Veteraaniurheilu

**Veteraaniurheilu** on kilpaurheilua, jossa kansainvälisissä kilpailuissa urheilijoiden alaikäraja on 35 vuotta ja Suomessa 30 vuotta. Veteraanisarjojen nuorin sarja on kansainvälisissä kilpailuissa 35–39-vuotiaat ja Suomessa 30–34-vuotiaat. Ikäsarjoja on viiden ikävuoden välein aina yli satavuotiaiden sarjaan asti. Veteraanikilpailut tarjoavat siis mahdollisuuden kilpailla samanikäisten kanssa. Kisoihin osallistumisen kynnys on tavallisesti matala ja tunnelma avoin verrattuna tavanomaiseen kilpaurheiluun. Toisaalta veteraaniurheilukin voi olla tasoltaan korkeaa ja tasaväkistä. Suomessa veteraaniurheilun hallinnoinnista vastaa Suomen Aikuisurheiluliitto ry SAUL, jonka nimi oli aikaisemmin Suomen Veteraaniurheiluliitto SVU. SAUL:n toiminta käsittää 30 vuotta täyttäneiden yleisurheilun, hiihdon ja luistelun mestaruuskilpailutoiminnan ja muuta toimintaa.

Vuoden 2022 veteraanien yleisurheilun maailmanmestaruuskilpailuissa Tampereella Suomi oli ylivoimainen: Ennen viimeistä kilpailupäivää Suomi oli saavuttanut 290 mitalia, joista 98 oli kultaa, 100 hopeaa ja 92 pronssia. Toiseksi sijoittunut Saksa saavutti 143 mitalia. Vastaavasti syyskesällä 2025 97-vuotias Sole Nieminen voitti veteraanien maailmanmestaruuskilpailuissa Espanjan Gironassa kolme kultamitalia, kun koko Suomen joukkue saavutti 26 mitalia. Nieminen on voittanut pitkälti toistasataa SM-mitalia, ja maailmanmestaruusmitaleitakin hänellä on yli 40.

## Katso myös

* Ilmari Koppinen
* Eila Kumpuniemi
* Senni Sopanen

## Lähteet

## Aiheesta muualla

* Suomen Aikuisurheiluliitto
Philips Wouwerman

**Philips Wouwerman** (1619 Haarlem – 1668, sukunimi myös muodossa **Wouwermans**),  oli hollantilainen taidemaalari. Hän sai ensimmäisen taiteellisen opetuksen isältään Paulus Joosten Wouwermanilta sekä sittemmin Pieter Verbeecqiltä ja pääsi 1640 syntymäkaupunkinsa Haarlemin Lukas-killan mestariksi. Haarlemissa häntä opetti tiettävästi Frans Hals.

Vuosina 1638–1639 hän oleskeli Hampurissa ja myöhemmin luultavasti myös jonkin aikaa Ranskassa ja Italiassa. Hän käytti sivellintään yleensä hienostuneesti, usein hyvin sirosti. Hän oli hyvin tuottelias: hän lienee maalannut kaikkiaan lähes tuhatkunta taulua, joista noin 800 on säilynyt., pääasiallisesti laatukuvia, kuten markkina- ja metsästyskohtauksia, ratsuväkitaisteluita, piirityksiä. Harvemmin hän maalasi pelkkiä maisemia ja vielä harvemmin uskonnollisia aiheita. Maisemalla on hänen maalauksissaan enimmäkseen toisarvoinen asema, se on vain henkilö- ja eläinkuvien taustana. Silti sekin on  ansiokkaasti ja huolellisesti käsitelty. Erityisesti oli Wouwerman mieltynyt hevosiin: melkein jokaisessa hänen taulussaan on keskuksena  komea kimo tai raudikko. Henkilökuvissa huomaa varsinkin Frans Halsin vaikutusta: ne on maalattu ehyttä kokonaisvaikutusta silmällä pitäen.

Wouwermanin varhaisemmat, pienikokoiset laatumaalaukset ovat taiteellisesti mielenkiintoisempia ja arvokkaampia kuin myöhemmät, suuret taistelukuvat, ja niissä maisemalla on keskeisempi asema ja väritys on raikasta ja luonnonomaista. Keskikauden teoksissa miedontaa ja yhdistää voimakkaita paikallisvärejä hieno kulta- tai hopeatuntu.

Wouwermanin teokset ovat olleet taiteentuntijoiden keskuudessa  suosittuja ja niistä on maksettu korkeitakin hintoja. Niitä on runsaasti julkisissa kokoelmissa.

Myös hänen isänsä Paulus Wouwerman ja kaksi veljeään Pieter Wouwerman ja Jan Wouwerman olivat taidemaalareita.

## Maalauksia

Philips Wouwerman (1619-1668) (after) - Soldiers by an Encampment - 724349 - National Trust.jpg|Sotilaita leirissä.
Winterlandschap, 1660-1665 b.jpg|Talvimaisema.
Philips Wouwerman - A Grey Horse in a Stable.jpg|Kimo tallissa.
De_schimmel_Rijksmuseum_SK-A-1610.jpeg|Valkoinen hevonen'' (1646), Rijksmuseum.



## Lähteet

## Aiheesta muualla
Tenhola (taajama)

**Tenhola** () on Raaseporissa sijaitseva taajama ja entisen Tenholan kunnan keskus. Sen väkiluku on 695 (31.12.2022). Taajama sijaitsee kantatie 52:n varrella.

Taajamassa sijaitsee keskiaikainen kivikirkko. Taajaman palveluihin lukeutuvat muun muassa Höjdens skola -niminen alakoulu, kirjasto, apteekki, sekä Sale -elintarvikemyymälä.

## Katso myös
* Luettelo Suomen taajamista 2021

## Lähteet

## Aiheesta muualla
* Tenholan sijainti – Fonecta
Kenneth Nygård

**Kenneth Nygård** (s. 3. marraskuuta 1957) on suomalainen juristi ja entinen tuomari. Hän on toiminut Turun hovioikeuden presidenttinä sekä laamannina useissa käräjäoikeuksissa.

Nygård valmistui Turun yliopistossa oikeustieteen kandidaatiksi vuonna 1982 ja oikeustieteen lisensiaatiksi vuonna 1991. Hän on toiminut urallaan viskaalina Turun hovioikeudessa vuosina 1985–1994, esittelijänä korkeimmassa oikeudessa vuosina 1994–1996, käräjätuomarina Paraisten käräjäoikeudessa vuosina 1996–2002, jäsenenä ja hallinnollisena päällikkönä hallintotuomioistuimessa, assistenttina ja opetustehtävissä yliopistossa sekä jäsenenä ja puheenjohtajana oikeusministeriön asettamissa työryhmissä. Nygård on ollut Varsinais-Suomen, Ahvenanmaan ja Länsi-Uudenmaan käräjäoikeuksien laamanni. Hänet nimitettiin Turun hovioikeuden presidentiksi 1. kesäkuuta 2016 alkaen. Nygård jäi eläkkeelle syyskuussa 2022.

## Lähteet
Metsämaa (metsätalous)

**Metsämaa** on metsän maa-alue, joka on kelvollista puun tuotantoon. Metsämaat jaetaan taimikosta uudistusvalmiisiin metsäalueisiin kehitysvaiheiden mukaan. Aluksi metsäalueella on siemenpuita ja taimikkoa. Kun taimikko on keskimäärin yli 1,3 m korkeaa, se luokitellaan varttuneeksi taimikoksi. Ylispuustoisessa taimikossa uusi taimikko on hyvin kehittynyttä ja tässä vaiheessa suojus- ja siemenpuut voidaan pian poistaa. Uudistuskypsässä metsässä puiden keskimääräinen läpimitta on saavuttanut uudistamiseen suositellun mukaisen läpimitan.

Metsäalueen kelpoisuuteen puun tuotannon suhteen vaikuttavat maaperän ravinteisuus, vesitalous sekä olosuhteet lämmön ja ilmavuuden suhteen. Maaperän ominaisuuksiin puolestaan vaikuttavat maaperän sisältämät maalajit. Kivennäismailla maaperän ominaisuuksiin vaikuttaa paljolti raekoko ja turvemailla maatumisaste. Kasvupaikan lämpöolosuhteisiin vaikuttaa korkeus merenpinnasta.  

## Lähteet

## Katso myös
* Kitumaa
* Metsätalousmaa
* Joutomaa
Mauriala

**Mauriala** on kylä Huittisissa Satakunnan maakunnassa. Korkeakoski on Maurialan naapurikylä. Maurialassa sijaitsee teollisuusalue.

## Lähteet
Pekka Määttä

**Pekka Määttä** (s. 8. huhtikuuta 1964 Kajaani) on suomalainen juristi ja tuomari. Hän on toiminut Turun hovioikeuden presidenttinä vuodesta 2022 alkaen sekä aiemmin muun muassa käräjäoikeuksien laamannina ja hovioikeudenneuvoksena.

Määttä valmistui oikeustieteen kandidaatiksi vuonna 1988 ja oikeustieteen tohtoriksi vuonna 2013 sekä sai varatuomarin arvo vuonna 1990. Hän on työskennellyt viskaalina Turun hovioikeudessa 1992–2001, kärjätuomarina Forssa-Loimaan käräjäoikeudessa 2003–2006, Turun käräjäoikeudessa 2006–2009 ja Varsinais-Suomen kärjäoikeudessa 2010–2015 sekä hovioikeudenneuvoksena Turun hovioikeudessa 2016. Määttä nimitettiin laamanniksi Kainuun käräjäoikeuteen 1. tammikuuta 2017 alkaen ja Päijät-Hämeen käräjäoikeuteen 1. maaliskuuta 2021 alkaen. Hänet nimitettiin Turun hovioikeuden presidentiksi 1. joulukuuta 2022 alkaen. Määttä on myös toiminut sivutoimisesti asianajotehtävissä, opetus- ja koulutustehtävissä sekä luottamustehtävissä tuomarijärjestöissä.

Määttä on julkisuudessa esittänyt toimenpiteitä oikeusprosessien sujuvuuden parantamiseksi, kannattanut sovittelun käyttöä riita-asioissa ja tuomioistuinten perusrahoituksen kasvattamista käsittelyaikojen lyhentämiseksi sekä pohtinut tuomioistuinten riippumattomuuden tilaa Suomessa.

## Julkaisuja
* 

## Lähteet
Kliimaksikuusikko

**Kliimaksikuusikko** on sukkession kliimaksivaiheen eli vakiovaiheen kuusivaltainen metsä. Kliimaksikuusikossa tapahtuvaan sukkession pieneen kiertoon liittyy monesti pohjakerroksen paksun humuskerroksen syntyminen.

## Lähteet
Sampu

**Sampu** on kylä Huittisissa Satakunnan maakunnassa noin kolme kilometriä Huittisten keskustasta koilliseen. Sammun koulussa on noin 130 oppilasta. Sammussa sijaitsee teollisuusalue ja jäteasema.

## Lähteet
Blitzen-Benz

**Blitzen-Benz** on Benz & Cien vuonna 1909 rakentama ja Fritz Erlenin suunnittelema kilpa-auto. Blitzen-Benz teki monia nopeusennätyksiä ja sen huippunopeus oli yli 200 km/h. Autossa on 21,5 litran (noin 1 300 kuutiotuuman) ja 200 hevosvoiman moottori. Sen nopeusennätys on 228,1 km/h.

Kuudesta valmistetusta Blitzen-Benzistä on säilynyt vain kaksi kappaletta. Mercedes-Benz omistaa toisen, ja toisen mallin omistaa amerikkalainen keräilijä.

## Kuvia

Tiedosto:Paris - Retromobile 2013 - Blitzen Benz - 1909 - 006.jpg|Blitzen-Benz esillä autonäyttelyssä v. 2013.
Tiedosto:Paris - Retromobile 2013 - Blitzen Benz - 1909 - 002.jpg|Ohjauspyörä
Tiedosto:Paris - Retromobile 2013 - Blitzen Benz - 1909 - 008.jpg|Ketjuveto
Tiedosto:Paris - Retromobile 2013 - Blitzen Benz - 1909 - 001.jpg
Tiedosto:Benz 200 'Blitzen Benz' 1909 - Flickr - exfordy.jpg|Moottori
Tiedosto:FoS20162016 0625 095939AA (27801477272).jpg|Auto vuonna 2016.
Tiedosto:Blitzen-Benz2.jpg
Tiedosto:Burman in car LOC 2163523058.jpg|Bob Burman autossaan n. 1910–1915.
Tiedosto:Blitzen-Benz.jpg
Tiedosto:Blitzen-Benz3.jpg


## Katso myös
* Maanopeusennätys

## Lähteet

## Aiheesta muualla
Frozen III

**Frozen III** (myös **Frozen 3**) on vuonna 2027 ensi-iltansa saava Disneyn animaatioelokuva. Se on jatko-osa vuoden 2013 elokuvalle *[[Frozen – huurteinen seikkailu]]* ja vuoden 2019 elokuvalle *[[Frozen II]]*.
Georges Spénale

**Georges Spénale** (1913–1983) oli ranskalainen poliitikko. Hän oli Euroopan parlamentin puhemies 1975–1977.

Spénale oli myös senaattori ja Saint-Sulpice-la-Pointen pormestari, mutta pysyi kotimaassaan varsin tuntemattomana.

## Lähteet
Veadeiro nacional

**Veadeiro nacional** on brasilialainen koirarotu. Sillä ei ole FCI:n tunnustusta, mutta Brasilian Kennelliitto eli Confederação Brasileira de Cinofilia (CBKC) on hyväksynyt sen roduksi.

## Ulkonäkö
Karvapeite on lyhyt ja kova; hännässä voi olla vähäinen hapsutus. Yleisin väritys on ruskea (kaikissa sävyissään vaaleasta punaiseen), mutta myös brindle, kirjava ja kolmivärinen (tricolor) hyväksytään. Urosten säkäkorkeus vaihtelee 56-62 cm ja narttujen 52-67 cm välillä. Paino on noin 20-28 kg sukupuolia erittelemättä. 

## Alkuperä
Rotu on muinaista alkuperää, ja sen juuret ovat siirtomaakaudella. Sen polveutunee iberialaisten hirvikoirien ja paikallisten brasilialaisten koirien välisten risteytysten tuloksena: sen kantarotuihin arvellaan lukeutuneen portugalinpodengo ja espanjanvinttikoira, mutta paremman hajuaistin kehittämiseksi jalostukseen käytettiin myös ajokoiria, kuten brasilianajokoiraa ja kettukoiraa. Tavoitteena oli kehittää koira, joka soveltuisi pampahirven metsästykseen ja sopisi työskentelemään tiheissä metsiköissä. Koiria käytettiin paitsi hirven, myös jaguaarin metsästykseen, ja se käytti työskennellessään sekä haju- että näköaistia.

Veadeiro nacional oli erityisen suosittu 1960-1970-luvuilla, etenkin Kaakkois-Brasilian sisämaa-alueella. 1980-luvun jälkeen se alkoi harvinaistua, koska petoeläinten metsästys kiellettiin Brasiliassa.

## Lähteet
Metsätalousmaa

**Metsätalousmaa** on metsäalue, jota käytetään metsätalouden hyötykäyttöön tai alue, jolla sijaitsee metsätalouteen vakituisesti käytettävät varastoalueet ja muut tontit sekä metsäautotiet. Puita korjataan paitsi metsämailta, myös kitumailta, kuten puustoisilta soilta. Metsämaita on enimmäkseen kangasmetsissä ja lehdoissa ja kitumaita enemmän suoalueilla ja muilla erittäin kosteilla alueilla. Metsätalousalueet jakautuvat metsäkasvillisuusvyöhykkeisiin ja ne jakautuvat edelleen metsä- ja suotyypeiksi. Metsä on sopivaa käytettäväksi puun tuotantoon, kun alueen puusto on tervettä ja puulajit ovat yleensä kasvupaikalle ominaisia. Hyvän metsätalousmaan metsä on puun tuotolle hyvästi tiheää ja tasaista.

## Lähteet
Sota Islamilaista valtiota vastaan

**Sota Islamilaista valtiota vastaan** on kattotermi useiden valtioiden ja kansainvälisten liittoumien sotatoimille Islamilaista valtiota (**ISIS** tai **ISIL**, ) vastaan. Kansainvälisen sodan katsotaan alkaneen vuonna 2014, kun useat maat ottivat osaa Isisinvastaisiin taisteluihin Syyrian sisällissodassa ja Irakin tuonaikaisessa sodassa, vastauksena Isisin suurhyökkäykseen. Isisin kyvyt ja vahvuus olivat heikentyneet merkittävästi noin vuoteen 2020 mennessä, mutta taistelut jatkuvat silti pienimuotoisempina.

## Liittoumat

### Yhdysvaltojen johtamat liittoumat
Yhdysvallat käynnisti operaatio Inherent Resolven heinäkuussa 2014 ja sitä tukevan kansainvälisen liittouman Combined Joint Task Force – Operation Inherent Resolven (CJTF–OIR) 17. lokakuuta 2014 vastatakseen Isisin uhkaan Irakissa ja Syyriassa. Varsinaisten taistelevien maiden lisäksi koalitiota tukee eri tavoin kymmenet maat.

Yhdysvallat oli jo ennen operaatiota tehnyt liittolaistensa kanssa ilmaiskuja ja osallistunut taisteluihin Isisiä vastaan osana sotiaan Lähi-idässä.

### Ranskan johtama liittouma
15. syyskuuta 2014 Ranskan isännöimässä Irakin turvallisuutta koskevassa konferenssissa päätettiin aloittaa Opération Chammal, johon liittyneistä valtioista useat ovat mukana myös Yhdysvaltojen operaatioissa.

Pariisin marraskuun 2015 terrori-iskujen jälkeen Ranskan ilmavoimat lisäsi huomattavasti ilmaiskuja Isisin kohteita vastaan ja laivaston lentotukialus *[[FS Charles de Gaulle]]* sekä sitä saattaneita sota-aluksia komennettiin tehtävälle.

### Venäjän johtama liittouma
Venäjä, Iran, Irak ja Syyria perustivat yhteisen tilannekeskuksen Bagdadiin syyskuussa 2015. Näiden maiden liittouma on lähinnä tiedustelua ja tiedonjakoa varten. 30. syyskuuta 2015 Venäjä aloitti osallistumisensa Syyrian sisällissotaan Syyrian hallituksen puolella.

### Muslimimaiden liittouma
Saudi-Arabian varakruununprinssi ja puolustusministeri Muhammad bin Salman ilmoitti 14. joulukuuta 2015, että 34 maata liittyy taisteluun muslimien ääriliikkeitä vastaan.

## Lähteet
Toy Story 5

**Toy Story 5** on vuonna 2026 ensi-iltansa saava Pixarin animaatioelokuva. Se on jatko-osa muille Toy Story -elokuville.

## Juoni

Woodyn lähdettyä Bonnien luota auttamaan kadonneita leluja löytämään omistajansa, Jessie johtaa ryhmää Bonnien huoneessa Buzz Lightyearin ollessa hänen apulaisensa. Kahdeksanvuotias Bonnie on kuitenkin ihastunut uuteen lempileluun, sammakkomaiseen tablettiin nimeltä Lilypad.

## Äänirooleissa

## Lähteet
Marjut Komulainen

**Marjut Komulainen** (o.s. Bergholm; s. 10. syyskuuta 1953 Helsinki) on suomalainen näyttelijä, käsikirjoittaja ja elokuvaohjaaja. Komulainen on valmistunut vuonna 1977 Suomen teatterikoulusta.

Komulaisella on Timo Bergholmin kanssa tytär, elokuvaohjaaja Hanna Bergholm.

## Filmografiaa

* *[[Kovan onnen lapsia (televisionäytelmä)|Kovan onnen lapsia]]* (1977) sovitus
* *[[Kirjailija Helteen kevät (televisionäytelmä)|Kirjailija Helteen kevät]]* (1978), Paula
* *[[Vieras (lyhytelokuva)|Vieras]]* (lyhytelokuva, 1978), rooli
* *[[Elämäsi parhain aika (televisionäytelmä)|Elämäsi parhain aika]]* (1978), Elsie
* *[[Iris Klewe]]* (1981) käsikirjoitus
* *[[Pohjalla (televisionäytelmä)|Pohjalla]]* (1982), sairas, punkin vaimo
* *[[Älköön silmäteräsi levätkö (televisionäytelmä)|Älköön silmäteräsi levätkö]]* (1983), rooli
* *[[Kuulustelu (lyhytelokuva)|Kuulustelu]]* (lyhytelokuva, 1984), nainen
* *[[Kuutamoprinssi]]* (1985) käsikirjoitus
* *[[Dunckerin kersantti]]* (1988) käsikirjoitus
* *[[Anna Linnean hiukset]]* (1988) käsikirjoitus
* *[[Täysin syytön]]* (1990), Tuula, käsikirjoitus
* *[[Tapporahat (televisio)|Tapporahat]]* (1991) käsikirjoitus
* *[[Tiina (televisiosarja)|Tiina]]* (televisiosarja, 1991) ohjaus, käsikirjoitus
* *[[Kaukaisen maan prinssi]]* (1992) Paula, käsikirjoitus
* *[[Koiravarkaat]]* (lyhytelokuva, 1994) ohjaus, käsikirjoitus
* *[[Avaruuden musta kivi]]* (lyhytelokuva, 1995), Elisan äiti
* *[[Big Bang (televisiosarja)|Big Bang]]* (televisiosarja, 1998) ohjaus, käsikirjoitus
* *[[Pesärikko (televisioelokuva)|Pesärikko]]* (televisiosarja, 2000) käsikirjoitus
* *[[Siamin tytöt]] (2001) ohjaus, käsikirjoitus
* *Pieni rakkaustarina* (2004) ohjaus, käsikirjoitus
* *Putsplank* (2012), Seira
* *Me Rosvolat'' (2015) ohjaus, käsikirjoitus yhdessä Melli Maikkulan kanssa

## Lähteet

## Aiheesta muualla
*
Piet Dankert

**Piet Dankert**  (8. tammikuuta 1934 – 21. kesäkuuta 2003) oli hollantilainen Työväenpuolueen poliitikko. Hän oli Euroopan parlamentin puhemies 1982–1984.

Dankert toimi maansa ulkoministerinä vuosina 1989–1994 ja osallistui mm. neuvotteluihin Schengenin sopimuksen soveltamisesta.

## Lähteet
Halmg ünn

**Halmg ünn** (Хальмг үнн, ”Kalmukian totuus”) on Venäjällä Kalmukian pääkaupungissa Elistassa ilmestyvä kalmukin- ja venäjänkielinen sanomalehti.

Ensimmäistä kalmukin- ja venäjänkielistä lehteä *Oiratskije izvestija* (”Oiraattien uutiset”) julkaistiin Astrahanissa vuosina 1917–1918. Se lakkasi viidennen numeron jälkeen. Vuosina 1919–1920 ilmestyi puna-armeijan kaksikielinen lehti *Ulan halmg* (”Punainen kalmukki”).

Vuoden 1920 lopussa Astrahanissa alkoi ilmestyä Kalmukkien autonomisen alueen toimeenpanevan keskuskomitean ja sittemmin myös NKP(b):n aluekomitean kalmukin- ja venäjänkielinen äänenkannattaja *Ulan halmg*. Vuonna 1926 siitä tuli venäjänkielinen *Krasnaja step* (”Punainen aro”), jolle perustettiin kalmukinkielinen liite *Taŋhtšin zäŋg* (”Alueen uutiset”). Vuonna 1928 lehti siirtyi Elistaan ja *Krasnaja stepistä* tuli vuorostaan päälehdeksi muuttuneen *Taŋhtšin zäŋgin* liite. Vuonna 1935 lehti sai jälleen nimen *Ulan halmg*.

Lehdessä käytettiin vuoteen 1926 saakka kalmukkien perinteistä todo bitšig -kirjaimistoa ja sen jälkeen lisämerkeillä täydennettyjä kyrillisiä aakkosia. Vuonna 1930 siirryttiin latinalaiseen kirjaimistoon, ja vuonna 1938 otettiin jälleen käyttöön venäläinen aakkosto.

*Ulan halmg* lakkasi saksalaismiehityksen aikana vuonna 1942 ja uudelleen vuonna 1943, kun kalmukit karkotettiin kotiseudultaan. Vuonna 1957 Kalmukian ASNT:n uudelleen perustamisen yhteydessä alettiin julkaista kalmukinkielistä päivälehteä, joka sai nimen *Halmg ünn*.

*Halmg ünn* oli neuvostoaikana NKP:n aluekomitean sekä Kalmukian korkeimman neuvoston ja ministerineuvoston äänenkannattaja. Viidesti viikossa ilmestyneen lehden painosmäärä oli 7&nbsp;000 kappaletta vuonna 1976.

*Halmg ünn* on nykyään Kalmukian tasavallan päämiehen hallinnon ja parlamentin kaksikielinen äänenkannattaja. Sen julkaisijana toimii valtiollinen uutistoimisto Kalmykija. Neljästi viikossa ilmestyvän lehden painosmäärä oli 3&nbsp;800 kappaletta vuonna 2023. Sen Internet-sivusto on avattu vuonna 2014.

## Lähteet

## Aiheesta muualla
* Lehden sivusto
Lower Bobby’s Run

**Lower Bobby’s Run** on laskettelurinne Waterville Valley Resortin talviurheilukeskuksessa Waterville Valleyssa New Hampshiressa Yhdysvalloissa.

Lower Bobby’s Run -rinteeseen tehdyllä kumpareikolla järjestettiin ensimmäiset freestylehiihdon maailmancupin kumparelaskukilpailut tammikuussa 2024.

Waterville Valley Resortia sanotaan freestylehiihdon synnyinpaikaksi. Siellä on aloitettu ensimmäinen freestylehiihdon valmennustoiminta vuonna 1969, josta se levisi maailmanlaajuiseksi urheilulajiksi. Lisäksi siellä on järjestetty alppihiihdon maailmancupin suurpujottelu- ja pujottelukilpailuja, ensimmäiset järjestettiin maaliskuussa 1969 ja toistaiseksi viimeisimmät maaliskuussa 1991.

## Lähteet
* Snow Report waterville.com 
* Freestyle Results – Waterville fis-ski.com 

### Viitteet
Brasilianvuoristobulldoggi

**Brasilianvuoristobulldoggi** (*Buldogue Serrano*) on brasilialainen koirarotu. Sillä ei ole FCI:n tunnustusta, mutta Brasilian Kennelliitto eli Confederação Brasileira de Cinofilia (CBKC) on hyväksynyt sen roduksi. 

## Ulkonäkö
Brasilianvuoristobulldoggi on rakenteeltaan massiivinen, tanakka ja kiinteä, vaikuttaen kuitenkin samaan aikaan myös ketterältä. Karvapeite on lyhyt ja sileä; kaikki värit ja väriyhdistelmät sallitaan. Urosten ihannesäkäkorkeus vaihtelee 50-56 cm välillä ja paino 31-40 kg välillä; nartuilla vastaavat mitat ovat 48-53 cm ja 25-35 kg.


Kuva:TEKA.jpg|punavalkoinen
Kuva:Dodi 1.jpg|musta
Kuva:Cabocla.jpg|black&tan
Kuva:Gaucha1.jpg|valko-brindle


## Alkuperä
Rotu on jalostettu karjanajoon ja vartiointiin, minkä lisäksi se toimii seurakoirana. 

## Lähteet
Paavo Lönngren

**Paavo Viktor (Vihtori) Lönngren** (20. elokuuta 1886 Pori – 8. maaliskuuta 1934 Helsinki) oli suomalainen kirjakauppias ja kirjankustantaja.

Lönngren kävi kuusi luokkaa Porin lyseota ja meni sitten 17-vuotiaana kirjakauppa-alalle. Hän oli aluksi libristinä Roneliuksen kirjakaupassa Porissa 1905–1906 ja sen jälkeen hän oli työssä Lyytikäisen kirjakaupassa Tampereella 1906–1907 ja Helsingissä Akateemisessa kirjakaupassa 1907–1910 ja Waseniuksen kirjakaupassa 1910–1912.

Lönngren oli Helsingin Suomalaisen kirjakaupan toimitusjohtajana 1912–1918. Vuonna 1917 hän perusti Kustannusliike Minerva Oy:n ja oli vuodesta 1918 sen toimitusjohtajana ja suurimpana osakkaana (muita osakkaita olivat Paavo Sarasto ja Risto Ryti). Kaksi vuotta myöhemmin Lönngren perusti vielä Kustannus Oy Tarun ja oli myös sen toimitusjohtajana. Marraskuussa 1919 perustettu Kustannus Oy Taru kustansi lasten satu- ja kuvakirjoja sekä pelejä ja havaintovälineitä. Se sijaitsi samassa osoitteessa Helsingin Rauhankatu 6:ssa Minervan kanssa ja samassa osoitteessa oli myös yhtiön paperikauppa. Myöhemmin Minerva keskittyi erityisesti angloamerikkalaisen kirjallisuuden käännösten julkaisuun ja Taru julkaisi nuorille suunnattujen seikkailukirjojen käännöksiä.

Viimeisinä elinvuosinaan Lönngren kärsi vakavista terveysongelmista. Paavo Lönngrenin kuoltua Minervan ja Tarun toiminta päättyi. WSOY osti vuonna 1934  Minervan kirjavaraston ja kustannusoikeudet.

Lönngren kuului vuosina 1916–1918 Suomen Kirjakauppiasyhdistyksen johtokuntaan ja 1917–1918 Suomen Kirjakaupan Keskusvaliokuntaan. Hän oli 1916 kirjakauppakoulussa ensyklopedian, luetteloinnin ja bibliografian teorian ja käytännön opettajana. Lönngren teki opintomatkoja Saksaan ja Skandinaviaan vuosina 1915, 1919 ja 1920.

## Lähteet
Kohtalokas kotiinpaluu

**Kohtalokas kotiinpaluu** (*Tiger Bay*) on J. Lee Thompsonin ohjaama brittiläinen jännityselokuva vuodelta 1959. Sen pääosia esittävät Horst Buchholz ja John Mills sekä tämän tytär Hayley Mills, tuleva lapsitähti ensimmäisessä elokuvaroolissaan.

## Juoni
Puolalainen merimies (Buchholz) rantautuu Englantiin ja tapaa naisystävänsä. He riitautuvat, ja suutuspäissään mies ampuu naisen kuoliaaksi. Naapurin 11-vuotias tyttö (Hayley Mills) näkee surmatyön sattumalta, ystävystyy merimiehen kanssa ja lähtee tämän mukaan yön yli kestävälle pakomatkalle. Poliisikomisario (John Mills) ryhtyy tutkimaan tapausta, mutta tyttö ei anna merimiestä ilmi.

## Vastaanotto
Hayley Mills voitti Bafta-palkintogaalassa roolistaan vuoden parhaan tulokkaan sarjan, minkä lisäksi elokuva sai ehdokkuudet parhaan elokuvan, parhaan brittielokuvan ja parhaan brittikäsikirjoituksen sarjoissa. Mills sai erikoispalkinnon myös Berliinin elokuvajuhlilla, jossa elokuva oli ehdolla Kultaisen karhun saajaksi.

*Helsingin Sanomien* Paula Talaskivi piti uutuuselokuvaa jäntevästi ohjattuna, huoliteltuna ja mukaansatempaavana. Saman lehden tv-sivulla 1974 Rauno Harju piti sitä rutiiniohjaaja Thompsonin (mm. *[[Tuomitun kosto]], [[Navaronen tykit]]*) parhaimpiin kuuluvana. Hänestä se on yhtäältä tavallinen jännitysfilmi, mutta myös mielenkiintoinen ihmissuhteiden kuvaus, jossa ohjaaja pyrkii ymmärtämään henkilöitään ja heidän vaikuttimiaan. ”Ympäristöä käytetään filmissä taidokkaasti hyväksi, englantilaisen satamapahasen slummit elävät antaen elokuvalle sävyjä, syvyyttä ja vivahteita.”

## Lähteet

## Aiheesta muualla
* 
*Elokuva katsottavissa Internet Archivessa
Pierre Pflimlin

**Pierre Pflimlin**  (5. helmikuuta 1907 – 27. kesäkuuta 2000) oli ranskalainen poliitikko. Hän oli Euroopan parlamentin puhemies vuosina 1984–1986.

Pflimlin oli kansanedustaja 25 vuoden ajan (1946–1971) sekä maatalousministeri vuosina 1948–1951.

Pflimlin toimi Ranskan pääministerinä kahden viikon ajan vuonna 1958 keskellä kriisiä, joka olisi voinut ajaa Ranskan sisällissotaan.

## Lähteet
Revyytyttö

**Revyytyttö** () on vuonna 1941 ensi-iltansa saanut Robert Z. Leonardin ohjaama yhdysvaltalainen musikaalielokuva, jonka pääosissa ovat James Stewart, Judy Garland, Hedy Lamarr ja Lana Turner. Busby Berkeley ohjasi elokuvan musikaalinumerot.

*Revyytyttö* sai teatteriensi-iltansa Yhdysvalloissa 25. huhtikuuta 1941 ja Suomessa 22. maaliskuuta 1942. Elokuva oli ehdolla American Film Instituten 100-vuotissarjan vuonna 2006 julkaistuun  -listaukseen.

*Revyytyttö* oli James Stewartin viimeinen elokuva ennen toisen maailmansodan asepalvelusta, jonka vuoksi hänen elokuvauransa keskeytyi viideksi vuodeksi.

## Juoni

1920-luvulle sijoittuvassa elokuvassa kolme newyorkilaista tyttöä tavoittelee pääsevänsä ikonisen *[[Ziegfeld Follies]]in* tähdiksi. Susan (Judy Garland) on vaudeville-esiintyjä, joka ei tahdo mitään muuta kuin mahdollisuuden tulla suureksi tähdeksi. Hissityttönä työskentelevä Sheila (Lana Turner) saa haluamansa koe-esiintymisen, ja Sandra (Hedy Lamarr) kiinnittää tanssinohjaajan huomion. Heidän uratavoitteitaan alkaa kuitenkin pian monimutkaistaa heidän romanssinsa.

## Näyttelijät

## Tuotanto

### Esituotanto

*Revyytytön* rooleihin harkittiin Joan Crawfordia, Eleanor Powellia, Margaret Sullavania ja Virginia Brucea kesällä 1938. Frank Morgan kiinnitettiin elokuvaan, mutta hän sittemmin lähti elokuvahankkeesta. Kun elokuvan tuotanto viivästyi yli kahdella vuodella, sen koko näyttelijäkokoonpano muutettiin.

Lana Turnerin näyttelemä Sheila Reganin hahmo sai inspiraationsa tosielämän *Ziegfeld Follies* -tähdestä Lillian Lorrainesta, joka kerran humalassa putosi orkesterisyvennykseen esityksen aikana.

### Kuvaukset

*Revyytytön* tuotanto alkoi marraskuun alussa 1940 ja päättyi tammikuun lopulla 1941. Joitain kohtauksia kuvattiin helmikuun puolessa välissä 1941.

### Jälkituotanto

Kun *Revyytyttö* esikatseltiin, koeyleisön suhtautuminen Sheilan kuolemaan elokuvan lopussa oli hyvin kielteinen. Elokuvan loppua päädyttiin muuttamaan siten, että Sheila jää eloon, joten hänen kohtalonsa on näin ollen tulkinnanvarainen.

## Lauluja

* ”You Stepped Out of a Dream” (säv. ja san. Nacio Herb Brown ja Gus Kahn)
* ”Minnie from Trinidad” (säv. ja san. Roger Edens)
* ”Laugh? I Thought I’d Split My Sides” (säv. ja san. Roger Edens)
* ”Caribbean Love Song” (säv. ja san. Roger Edens ja Ralph Freed)
* ”I’m Always Chasing Rainbows” (säv. ja san. Harry Carroll ja Joseph McCarthy)
* ”Mr. Gallagher and Mr. Shean” (säv. ja san. Ed Gallagher ja Al Shean)
* ”The Kid from Seville” (säv. ja san. Antonio ja Rosario)
* ”You Gotta Pull Strings” (säv. ja san. Roger Edens)
* ”You Never Looked So Beautiful Before” (säv. ja san. Walter Donaldson ja Harold Adamson)
* ”Whispering” (säv. ja san. John ja Malvin Schonberger)

## Lähteet

## Aiheesta muualla
Slovakian perustuslain päivä

**Slovakian tasavallan perustuslain päivä** () on vuosittain Slovakiassa juhlittava kansallispäivä. Sitä vietetään 1. syyskuuta ja tällä juhlistetaan 1. syyskuuta 1992 Bratislavassa hyväksyttyä tasavallan maan perustuslakia. Merkitykseltään juhlapäivä vastaa itsenäisyyspäivää. Slovakian perustuslaki astui voimaan 1. lokakuuta 1992. Käytännössä Tšekkoslovakian hajoaminen Tšekiksi ja Slovakiaksi toteutui virallisesti 1. tammikuuta 1993.

## Lähteet